CELEX: 52012PC0646
Language: et
Date: 2012-11-09
Title: Ettepanek: NÕUKOGU OTSUS millega määratakse kindlaks Euroopa Liidu seisukoht Maailma Kaubandusorganisatsiooni peanõukogus Tadžikistani Vabariigi ühinemise kohta Maailma Kaubandusorganisatsiooniga

|
			
		
		
		52012PC0646
		
			Ettepanek: NÕUKOGU OTSUS millega määratakse kindlaks Euroopa Liidu seisukoht Maailma Kaubandusorganisatsiooni peanõukogus Tadžikistani Vabariigi ühinemise kohta Maailma Kaubandusorganisatsiooniga /* COM/2012/0646 final - 2012/0308 (NLE) */
			
				
		
		
			
			   	SELETUSKIRI
I. SISSEJUHATUS
Maailma Kaubandusorganisatsiooni (WTO)
liikmete ja Tadžikistani Vabariigi vahelised läbirääkimised Tadžikistani WTOga
ühinemise tingimuste üle on jõudnud lõppjärku. Nimetatud läbirääkimised algasid
pärast seda, kui Tadžikistani Vabariik 2001. aastal esitas liikmeks saamise
taotluse, ning on kestnud 11 aastat.
Enne kui Euroopa Liit saab ametlikult anda oma
toetuse Tadžikistani Vabariigi ühinemiseks WTO-ga, peab nõukogu võtma vastu
otsuse, millega kiidetakse heaks ühinemise tingimused.
Järgmisena on esitatud ühinemistingimuste
kokkuvõte.
II. TADŽIKISTANI VABARIIGI WTO-GA ÜHINEMISE
TINGIMUSTE KOKKUVÕTE MAJANDUSALADE KAUPA
Kohustuste loetelu
Tadžikistani keskmine lõplik seotud
tollimaksumäär ühinemiskavas on 7,5%.
Põllumajandustoodete keskmine lõplik seotud
tollimaksumäär on pisut kõrgem (8,6%) kui vastav suurus tööstustoodete puhul
(7%)
Tadžikistan rakendab lõplikke seotud
tollimaksumäärasid 5 aastat alates ühinemise kuupäevast.
Keskmised
tollimaksumäärad on üsna mõistlikud, võttes arvesse Tadžikistani majanduse
suletust ja väiksust. Varem on võrreldava suurusega majanduste puhul ELil olnud
tavaks pidada selliseid tollimaksumäärasid mõistlikeks.
Tööstuskaubad 
–              
Mittepõllumajanduslike toodete keskmine lõplik
seotud tollimaksumäär on 7%.
–              
Kõrgeim lõplik seotud tollimaksumäär kehtestatakse
jalatsitele, mille puhul keskmine maksumäär on 20% ja kõrgeim maksumäär 30%, ja
tekstiilile, mille puhul on keskmine 10% ja kõrgeim 30%.
–              
Tadžikistan ühineb infotehnoloogia lepinguga (ITA),
mistõttu kaovad 5 aastaga Tadžikistani ITA valdkonna tollimaksud. 
Põllumajandustooted 
–              
Põllumajandustoodete keskmine lõplik seotud
tollimaksumäär on 8,6%.
–              
Põllumajandustoodete kõrgeimad tollimaksumäärad on
üsna mõistlikud: värsketele tomatitele 23% ja teatavate muude värskete
köögiviljade, juustu ja tubaka puhul kas 15% või pisut üle 15%. 
Teenused 
Tadžikistani konkreetsete teenuste nimekiri on
väga heakskiitu vääriv, kui võtta arvesse selle riigi majanduse suurust.
Tadžikistan võtab olulised turulepääsu ja võrdse kohtlemisega seotud riiklikud
kohustused mitmesugustes teenustesektorites, mis hõlmavad kutseteenuseid,
arvuti-, teadus- ja arendus-, rentimis- ja liisimis- ja muid
ettevõtlusteenuseid, sideteenuseid (kulleri- ja telekommunikatsiooniteenused),
ehitus-, jaotus-, eraharidus-, keskkonna-, finants- (kindlustus- ja
pangandus-), tervise-, turismi-, puhke- ja transporditeenuseid.
Ühinemisprotokollis sisalduvad
kohustused
Ühinemisprotsessi viimases, mitmepoolses
etapis püüdsid WTO liikmed koos tagada Tadžikistani kaubandusseaduste ja
-institutsioonide põhimõttelist vastavust WTO eeskirjadele ja kokkulepetele,
pannes need kirja ühinemisprotokolli ja töörühma aruandesse. ELi seisukohast on
eriti tähtsad järgmised küsimused:
Riiklik omand, privatiseerimine ja riikliku
kaubanduse ettevõtted
Alates ühinemispäevast sooritavad Tadžikistani
riiklikud kaubandusettevõtted (sealhulgas riigi omanduses ja riigi kontrolli
all olevad ettevõtted, eelis- ja ainuõigustega ettevõtted ja ühisettevõtted)
ostu- ja müügitehinguid, kui neid ei sooritata otseselt valitsuse vajadusteks
ja tarbeks, ainuüksi ärilistel põhimõtetel. Tadžikistan on kinnitanud, et
sellised riiklikud kaubandusettevõtted annavad teiste liikmete ettevõtetele
äritavaga kooskõlas olevad piisavad samaväärsed võimalused konkureerida
Tadžikistani riiklikele äriettevõtetele müümisel ja neilt ostmisel. Ei tehta
mingeid kitsendusi materjalide ekspordile, et tagada märkimisväärsete
materjalikoguste olemasolu kodumaisele töötlevale tööstusele eesmärgiga
selliste kodumaiste ettevõtete eksporti kasvatada või neid ettevõtteid kaitsta.
Kauplemisõigused
Tadžikistan annab ühinemispäevast alates
kõikidele füüsilistele ja juriidilistele isikutele, sõltumata sellest, kas nad
asuvad või kas neil on investeeringuid Tadžikistanis, õiguse tegutseda kõikide
Tadžikistani importimiseks lubatud toodete importijana kõikidel
müügitasanditel. Ühinemispäevast alates antakse mittediskrimineerival ja
mitteomavolilisel viisil täielik importimise ja eksportimise õigus;
äriregistrisse kandmist või importimis- või eksportimisõiguste taotlemist
nõutakse ainult tollimise ja maksustamise eesmärgil; lisaks ei sõltu kõnealuste
õiguste andmine investeeringute tegemisest Tadžikistani, kõnealused õigused ei
anna Tadžikistanis müügiõigust ega põhjusta kaubandusele tõkkeid. 
Infotehnoloogia leping (ITA)
Tadžikistani Vabariik on esitanud oma ITA kava
ITA komiteele kontrollimiseks kooskõlas ITA menetlusega, et Tadžikistani
Vabariik saaks WTO liikmeks saamisel ühineda ITAga.
Tolliväärtuse määramine
Ühinemispäevast kohaldab Tadžikistan
tolliväärtuse määramise õigusakte, -norme ja tavasid, sealhulgas selliseid,
millega hoitakse ära kauba hindamist alla selle väärtuse, kooskõlas WTO
lepinguga, sealhulgas 1994. aasta GATTi I artikkel, WTO leping 1994. aasta
GATTi VII artikli rakendamise kohta ja I lisa (tõlgendavad märkused).
Ekspordimaksud
Tadžikistan on võtnud ulatuslikud kohustused
eksporditollide piiramiseks. 
Riigihankeleping
Tadžikistan on kinnitanud valmisolekut ühineda
WTO riigihankelepinguga. Tadžikistan saab WTOga ühinemisel lepingu vaatleja
staatuse ja ta esitab ühe aasta jooksul alates WTOga ühinemisest lepingu
osaliseks saamise avalduse koos ettepanekuga osalemise ulatusest.
Tsiviilõhusõidukite kaubandus
Tadžikistanist saab WTOga ühinemisel WTO
tsiviilõhusõidukitega kauplemise lepingu osaline.
III. SOOVITUS
Esitades Tadžikistani Vabariigi WTOga
ühinemise tingimused nõukogule heakskiitmiseks, on komisjon seisukohal, et
nimetatud tingimused moodustavad tasakaalustatud ja ulatusliku kogumi turu
avamisega seotud kohustustest, mis toovad märkimisväärset kasu nii
Tadžikistanile kui ka tema WTO partneritele.
2012/0308 (NLE)
Ettepanek:
NÕUKOGU OTSUS
millega määratakse kindlaks Euroopa Liidu
seisukoht Maailma Kaubandusorganisatsiooni peanõukogus Tadžikistani Vabariigi
ühinemise kohta Maailma Kaubandusorganisatsiooniga
EUROOPA LIIDU NÕUKOGU,
võttes arvesse Euroopa Liidu toimimise
lepingut, eriti selle artiklit 91, artikli 100 lõiget 2 ja artikli 207
lõiget 4 koostoimes artikli 218 lõikega 9,
võttes arvesse Euroopa Komisjoni ettepanekut
ning arvestades järgmist:
(1)       29. mail 2001. aastal esitas
Tadžikistani Vabariigi valitsus Maailma Kaubandusorganisatsiooni (WTO) asutava
Marrakeši lepingu XII artikli kohaselt taotluse kõnealuse lepinguga
ühinemiseks.
(2)       18. juulil 2001 moodustati
Tadžikistani Vabariigi ühinemist käsitlev töörühm, et jõuda kokkuleppele
ühinemistingimuste osas, mis oleksid vastuvõetavad nii Tadžikistani Vabariigile
kui ka kõigile WTO liikmetele.
(3)       Komisjon pidas liidu nimel
läbirääkimisi turu avamisega seotud mitmesuguste Tadžikistani Vabariigi
võetavate, Euroopa Liidule huvipakkuvate kohustuste üle.
(4)       Nimetatud kohustused on nüüd
kirja pandud Tadžikistani Vabariigi WTOga ühinemise protokolli.
(5)       WTOga ühinemine avaldab
eeldatavasti soodsat ja kauakestvat mõju Tadžikistani Vabariigi
majandusreformidele ja jätkusuutlikule arengule.
(6)       Seepärast tuleks
ühinemisprotokoll heaks kiita.
(7)       WTO asutamislepingu XII
artiklis on sätestatud, et ühinemistingimustes lepivad kokku ühinev riik ja WTO
ning WTO poolt kiidab ühinemistingimused heaks WTO ministrite konverents. WTO
asutamislepingu IV artikli lõikes 2 on sätestatud, et ministrite
konverentsi istungite vaheaegadel täidab selle ülesandeid peanõukogu.
(8)       Seepärast tuleb määrata
kindlaks liidu võetav seisukoht WTO peanõukogus Tadžikistani Vabariigi
ühinemise kohta WTOga,
ON VASTU VÕTNUD KÄESOLEVA OTSUSE: 
Artikkel 1
Euroopa Liit võtab Maailma
Kaubandusorganisatsiooni peanõukogus seisukoha, et Tadžikistani Vabariigi
ühinemine WTOga tuleb heaks kiita.
Artikkel 2
Käesolev otsus jõustub selle vastuvõtmise
päeval. 
Brüssel,
                                                                       Nõukogu
nimel
                                                                       eesistuja